**Erik Heyerdahl** (født 12. august 1939 i Oslo, død 9. november 2022) var en norsk musikkjournalist og programleder i NRK, kjent som formidler av populærmusikk.

Heyerdahl vokste opp på Majorstuen i Oslo som nabo til blant andre forfatteren André Bjerke. Etter økonomisk gymnas arbeidet han som journalist i *Arbeiderbladet* fra 1960 til 1965, der han hadde ansvar for spalten Plater og stjerner. I samarbeid med pianisten Kjell Bækkelund (1930–2004) var det Heyerdahl som fikk på plass de norske sølv- og gullplatene fra 1960 (se: Salgstrofeer i musikkbransjen). Fra 1962 var Heyerdahl deltids-programleder i NRKs første pop-program *Hørt og uhørt*. 15. april 1964 overrakte han i Njårdhallen avisens sølvplate til Bobby Bare og til Jim Reeves (1923–1964) for «Adios Amigo», tre måneder før Reeves omkom i en flystyrt. Året etter intervjuet han og Sølvi Bryde Rolling Stones da de spilte i Norge for første gang 24. juni 1965.

Fra 1966 til 1969 arbeidet Heyerdahl for NRK Østlandssendingen, deretter et år som pressekonsulent i Farverådet, Opplysningskontoret for fargebransjen, som i 1957 hadde blitt opprettet av Norges Farvehandlerforbund, Maling og Lakkfabrikkenes Forbund og Farvehandlergrossistenes Landsforbund. I 1969 oversatte han den første biografien om The Beatles og var en del i media grunnet injurierettssaken han og Vidar Lønn-Arnesen anla mot popdirektøren Sten Ekroth (1934–2017).

NRK-karrieren
-------------

I 1970 ble han av Rolf Kirkvaag (1920–2003) fast ansatt i NRK Underholdningsavdelingen hvor han ledet over 6000 radioprogrammer. Han var også en kort periode leder for BBC Radio 2s *The Morning Show*.

Heyerdahl var i 17 år programleder for *Nitimen*, og han kommenterte *Melodi Grand Prix* og Eurovision Song Contest på radio i en rekke år fra 1973.

I 1977 ledet han *Melodi 21* fra Store Studio, fra 1988 *Slå på tråden*. Med Svein Byhring (1932–2007) og senere Liv Rønneberg, ledet han fra 1992 *Nostalgia* som baserte seg på klipp fra underholdningsarkivet. Selv hadde han fra 1995 *Bare Erik* med populærmusikk fra 1940- til 1970-årene. Fra 2004 ledet han *Popquiz* en tid. 

Gjennom sin karriere intervjuet Heyerdahl en rekke kjente artister som Louis Armstrong, Edith Piaf, Bing Crosby og Maurice Chevalier. I hans 70-årsnotis[*klargjør*] nevnes også Shirley Bassey, Sean Connery, Vera Lynn, Frankie Laine og Johnny Cash samt norske Inger Jacobsen og Nora Brockstedt. Fra en lengre intervjuserie med Jens Book-Jenssen, ga han ut både lydbok i 1985 og tre plater i 2000.

Han mottok Norske Populærautorers pressepris i 1996 og var sammen med Rolv Wesenlund og Yngvar Holm æresmedlem i den norske Frank Sinatra-klubben.

Referanser
----------

1. ↑   Dagsavisen, «En pionér i norsk musikkjournalistikk er gått bort», besøkt 14. november 2022[Hentet fra Wikidata]
2. ↑  Rakvaag, Geir. «En pionér i norsk musikkjournalistikk er gått bort». *Dagsavisen* **(norsk)**. Besøkt 14. november 2022.
3. ↑  «Mennesket bak stemmen». *www.nrk.no*. 3. april 2001. Besøkt 15. november 2022.
4. ↑  Sturle Scholz Nærø, *Sproglig forfall i mediene* i Aftenposten 12. august 1999.
5. ↑  Hørt og uhørt fra NRK Norgesglasset.
6. ↑  Geir Rakvaag, En gentlemans liv og død Arkivert 21. oktober 2014 hos Wayback Machine. i Dagsavisen den 9. august 201?
7. ↑  NRK. «Bilflukt, dårlig suppe og hjemmelaget vin med The Stones». *NRK* **(norsk)**. Besøkt 20. mai 2017.
8. ↑  Davies, Hunter (1969). *Beatles*. Oslo: Cappelen.
9. 1 2  *70 år* fra NTB tekst den 22. august 2009.
10. ↑  «6000 radioprogrammer bak seg». *www.nrk.no*. 31. mai 2001. Besøkt 15. november 2022.
11. ↑  NRK. «Erik Heyerdal med swing og svisker». *NRK* **(norsk)**. Besøkt 20. mai 2017.
12. ↑  «NRK Radio - Hør Bare Erik». *NRK Radio* **(norsk)**. Besøkt 20. mai 2017.
13. ↑  Marit Bødtker, *Platepratende radioreporter* i Aftenposten den 11. august 1989.
14. ↑  Holm, Yngvar (1985). *Frank Sinatra: hans liv og musikk*. Oslo: Ypsilon. ISBN 8299118344.